**Tal, former og farver.**

**Tema sep.-nov. 2018**

**SMTTE-model**

**Sammenhæng:**

Da Myre, Loppe og Brumbasse grupperne lige pt. har mange nystartede børne, som skal bruge en del ressourcer på at falde til og blive trygge i Løvspring, har vi valgt at dele børnene op i aldersgrupper, på tværs af de tre grupper.

Yngste gruppen dannes mellem 9.00-10.30 hver dag – denne SMTTE model beskriver de didaktiske overvejelser vi har gjort os omkring dette tidsrum.

Der vil være 8-10 børn i alderen ca. 8mdr.- ca. 1,3år tilknyttet denne gruppe

Vi har et fastlagt tema om ”Tal, former og farver”, som skal danne grundlag for vores aktiviteter forløbet igennem.

Vi har i perioden særlig fokus på læreplanstemaet: Alsidig Personlig udvikling, - For denne børnegruppe der lige er startet i vuggestue, er kendskab til vuggestuens struktur og rammer sparsomt, og der vil være et særligt fokus på at skabe tryghed, tillid og trivsel for disse børn.

Børnegruppen er sammensat af de yngste og nyeste børn i vuggestuen. Det vil sige der er børn fra 3 forskellige grupper, der danner denne nye yngste-gruppe. Der vil være en voksen fra hver gruppe tilknyttet yngste-gruppen.

Børnegruppens sammensætning vil ændre sig løbende gennem forløbet, da der kommer nye børn til og de børn der har været her længst, bliver klar til at flytte til en anden gruppe.

Børnene i denne gruppe sover formiddagssøvn og vil derfor blive puttet, taget op og få mad på forskellige tidspunkter, så omfanget af deres deltagelse i aktiviteter i gruppetiden afhænger af deres søvnmønster og behov.

**Mål:**

At børnene bliver trygge i vuggestuens rammer og får kendskab til og kan trives i den daglige struktur.

At børnene introduceres til aktiviteten ”samling”, som er en del af vuggestuens hverdag.

Til samlingerne vil vi tage udgangspunkt i temaet ”Tal, former og farver” hvor vi vil tilrettelægge aktiviteterne, så vi rammer børnenes zone for nærmeste udvikling.

**Tiltag:**

Vi vil skabe så rolige omgivelser som muligt og sætte ord på alt det nye der kan skabe utryghed, som døre der går op, gråd fra andre børn mm.

Vi vil være nærværende og tæt på børnene, det vil sige der altid er en voksen på gulvet sammen med børnene.

Når vi skal ud, vil vi sikre os der kun er os i garderoben, så omgivelserne er så rolige som muligt.

Vi vil 4 gange om ugen (man, tirs, ons og tors) afholde en samling, hvor indholdet primært vil være sange, rim og remser med temaet tal, former og/eller farver.

Vi vil gøre samlingen genkendeligt og overskueligt for børnene. Vi vil starte og slutte den på samme måde hver gang og kun med små afvigelser i indholdet.

Vi vil derfor arbejde med få tal – 1-2-3 – det er det antal vi bruger når vi tæller for, til en sang og derfor vil de tal være genkendelige i mange andre sammenhænge.

Vi vil arbejde med få farver -blå, rød, grøn

Vi vil arbejde med få former: Cirkel, trekant og firkant.

Hele forløbet afsluttes med fernisering den 23-11-2018 for børn og deres familier, hvor der bliver ophængt materialer udarbejdet under forløbet.

Samling afholdes hvis/når der er børn oppe, når samlingen finder sted.

Trygheden prioriteres frem for samling, hvis det er behovet.

**Tegn:**

At børnenes gråd ikke ”smitter” andre. – Det ser vi ved, at når et enkelt barn græder, er der ikke flere af de andre børn der begynder at græde.

Børnene finder trøst og falder til ro hos de voksne, når de bliver usikre.

At børnene udviser glæde og lyst til at være en del af fællesskabet fx ved at kravle hen mod fællesskabet og ikke væk. Ved at smile, pludre og grine i fællesskabet.

At børnene mere og mere får lyst og mod til at udforske ”verden” på egen hånd.

At børnene udstråler ro og tryghed i overgangene, bl.a. når vi skal på legepladsen –det kan vi se ved at børnene græder mindre eller slet ikke når vi skal fra det ene til det andet. At børnene har overskud og mod på at sidde selv mens de voksne hjælper andre i garderoben.

**Evaluering:**

Vi vil filme en samling i starten af forløbet og efterfølgende to gange mere. Dem vil vi analysere ud fra Marte meo principperne og se om der sker den ønskede udvikling eller om vi skal justere vores tiltag.

På vores gruppemøder vil vi sidde i evalueringsgrupper, på tværs af hele løvspring, her vil vi evaluere på udsnit af de enkelte gruppers tiltag.

Vi vil på gruppemøderne den 27. september og 29 oktober evaluere og evt. justere forløbet.

Derudover vil evalueringen af forløbet ske løbende og vi vil reflekter over tegn vi ser, hos det enkelte barn. Vi vil undervejs i forløbet benytte billede og tekstdokumentation på instagram og på Famly. Ligeledes vil billedmateriale og evt. produkter blive hængt op i vuggestuen og senere sættes i barnets mappe.

Slut evaluering

Det med rødt i modellen er der hvor vi løbende har evalueret og rettet til for at tilpasse modellen til børnegruppen.

Tegn vi har set/hørt:

* Vi startede ved bordet og arbejdede os ned på gulvet til samlingerne, og børnene er trykke og opmærksomme der.
* Når børnene får fortalt/vist at der er samling kravler de hen i fællesskabet og vil gerne deltage.